รัฐบาลไทย-ข่าวทำเนียบรัฐบาล-จับกัง1 เผย จ้างล่าม/ผู้ประสานงานด้านภาษา ช่วยงานเจ้าหน้าที่  มุ่งแก้ปัญหาค้ามนุษย์ด้านแรงงานต่างด้าว
วันศุกร์ที่ 22 มกราคม 2564
จับกัง1 เผย จ้างล่าม/ผู้ประสานงานด้านภาษา ช่วยงานเจ้าหน้าที่  มุ่งแก้ปัญหาค้ามนุษย์ด้านแรงงานต่างด้าว
รมว.แรงงาน เผย กรมการจัดหางาน จัดสรรเงินกองทุนเพื่อการบริหารจัดการการทํางานของคนต่างด้าว ปีงบประมาณ 2564 ตามโครงการป้องกันการค้ามนุษย์ด้านแรงงานต่างด้าวในกิจการประมง ม.ค.-ก.ย. 64  จ้างล่าม/ผู้ประสานงานด้านภาษา ปฏิบัติงานที่ศูนย์ประสานแรงงานประมง 20 จ.
นายสุชาติ ชมกลิ่น รัฐมนตรีว่าการกระทรวงแรงงาน กล่าวว่า รัฐบาลภายใต้การนําของพล.อ. ประยุทธ์ จันทร์โอชา นายกรัฐมนตรี และการกํากับดูแลของ พล.อ.ประวิตร วงษ์สุวรรณ รองนายกรัฐมนตรี ให้ความสําคัญกับปัญหาการค้ามนุษย์ในรูปแบบแรงงานประมง และมีความพยายามในการแก้ไขปัญหาการค้ามนุษย์มาโดยตลอด จนได้รับการปรับสถานะ จัดอันดับอยู่ในกลุ่มที่ 2(Tier 2) ติดต่อกันเป็นปีที่ 3 โดยปรับขึ้นจากเดิมในกลุ่ม Tier 2 Watch list เมื่อปี 2560
“กระทรวงแรงงาน ดําเนินการตามนโยบายของรัฐบาล ในการสร้างภาพลักษณ์ที่ดีในเวทีการค้าโลก ซึ่งส่งผลดีต่อการส่งออกสินค้าของประเทศไทย ด้วยการจัดระเบียบแรงงานต่างด้าวในกิจการประมงอย่างเป็นระบบ ลดปัญหาขบวนการค้ามนุษย์ในรูปแบบแรงงานประมง เพื่อเข้าสู่ระบบการทํางานอย่างถูกต้อง ส่งเสริมให้มีสภาพการทํางานที่เหมาะสม แรงงานได้รับค่าจ้างและได้รับการคุ้มครองตามกฎหมาย รวมทั้งการสร้างมาตรฐานการทํางานให้เป็นไปตามมาตรฐานสากล ตลอดจนการบรรเทาปัญหาความเดือดร้อนของผู้ประกอบการในการขาดแคลนแรงงาน เพื่อยกระดับประเทศไทยสู่ Tier 1 ให้ได้ในปี 2564” รัฐมนตรีว่าการกระทรวงแรงงาน กล่าว
ด้านนายสุชาติ พรชัยวิเศษกุล อธิบดีกรมการจัดหางาน เปิดเผยว่า กรมการจัดหางาน มีเป้าหมายจ้างเจ้าหน้าที่ตําแหน่งล่าม/ผู้ประสานงานด้านภาษา จํานวน 20 คน เพื่อทําหน้าที่สื่อสารและปฏิบัติงานร่วมกับเจ้าหน้าที่ประจําศูนย์ประสานแรงงานประมง มีระยะเวลาการจ้าง 9 เดือน แบ่งเป็น ล่าม(คนไทย) จํานวน 9 คน ปฏิบัติงาน ณ ศูนย์ประสานแรงงานประมงใน 9 จังหวัด ได้แก่ ระยอง ตราด สงขลา ระนอง สมุทรปราการ จันทบุรี เพชรบุรี ประจวบคีรีขันธ์ นครศรีธรรมราช และเป็นผู้ประสานงานด้านภาษา (คนต่างด้าว) จํานวน 11 คน ปฏิบัติงาน ณ ศูนย์ประสานแรงงานประมงใน 11 จังหวัด ได้แก่ จังหวัดสมุทรสาคร สตูล ฉะเชิงเทรา กระบี่ ตรัง นราธิวาส ชุมพร ชลบุรี สมุทรสงคราม พังงา และปัตตานี
นายสุชาติฯ กล่าวต่อไปว่า กรมการจัดหางานเป็นหน่วยงานหลักในการบริหารจัดการการทํางานของคนต่างด้าวให้เป็นไปตามเจตนารมณ์ของกฎหมาย โดยคํานึงถึงความมั่นคงของชาติ โอกาสในการประกอบอาชีพและวิชาชีพของคนไทย ซึ่งในส่วนแรงงานประมงนั้น ประเทศไทยมีปัญหาขาดแคลนแรงงานเรื่อยมา เนื่องจากเป็นงานที่คนไทยไม่นิยมทํา เพราะไม่ต้องการทํางาน 3 ประเภท ที่เรียกว่างานกลุ่ม 3D ได้แก่ Difficult (งานลําบาก) Dirty (งานสกปรก) และ Dangerous (งานอันตราย) เช่น ก่อสร้าง เกษตร ปศุสัตว์ โรงสี โรงน้ําแข็ง เหมืองแร่ งานใต้น้ํา และงานประมง จึงจําเป็นต้องจ้างแรงงานต่างด้าวมาทดแทน โดยกลุ่มแรงงานต่างด้าวดังกล่าว ส่วนใหญ่ใช้เฉพาะภาษาประจําท้องถิ่นของตนเอง เจ้าหน้าที่ประสานงานด้านภาษา /ล่ามเพื่อการสื่อสาร จึงเป็นผู้มีบทบาทสําคัญในการสนับสนุนการปฏิบัติงานของเจ้าหน้าที่ ในการสื่อสารให้แรงงานต่างด้าวเข้าใจ รับรู้ ขอรับคําปรึกษา การแนะนํา อบรมชี้แจง การยื่นคําขอใบอนุญาตทํางาน การประชาสัมพันธ์ เผยแพร่ข้อมูลข่าวสาร และบริการของภาครัฐ รวมถึงการสัมภาษณ์เพื่อคัดกรอง ในกรณีผู้ที่อาจเข้าข่ายเป็นเหยื่อการค้ามนุษย์ ทั้งหมดนี้เพื่อให้คนต่างด้าวเข้าสู่ระบบการทํางานอย่างถูกต้อง มีค่าจ้าง มีสภาพการทํางานที่เหมาะสม และได้รับการคุ้มครองตามกฎหมาย
ทั้งนี้ ในปีงบประมาณ พ.ศ. 2563 ที่ผ่านมา (ตุลาคม 2562 – กันยายน 2563) มีการออกใบอนุญาตทํางาน 34,914 คน อบรมนายจ้าง/ลูกจ้าง 3,810 คน ให้คําปรึกษา 85,108 คน รับแจ้งการทํางาน 26,201 คน